CELEX: 32020R1564
Language: fi
Date: 2020-08-06 00:00:00
Title: Komission delegoitu asetus (EU) 2020/1564, annettu 6 päivänä elokuuta 2020, delegoidun asetuksen (EU) 2018/985 muuttamisesta sen siirtymäsäännösten osalta covid-19-kriisin vaikutusten huomioon ottamiseksi

28.10.2020   
               
               
                  FI
               
               
                  Euroopan unionin virallinen lehti
               
               
                  L 358/1
               
            
         KOMISSION DELEGOITU ASETUS (EU) 2020/1564,
         annettu 6 päivänä elokuuta 2020,
         delegoidun asetuksen (EU) 2018/985 muuttamisesta sen siirtymäsäännösten osalta covid-19-kriisin vaikutusten huomioon ottamiseksi
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maa- ja metsätaloudessa käytettävien ajoneuvojen hyväksynnästä ja markkinavalvonnasta 5 päivänä helmikuuta 2013 annetun Euroopan parlamentin ja neuvoston asetuksen (EU) N:o 167/2013 (1) ja erityisesti sen 19 artiklan 6 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 167/2013 19 artiklan 3 kohdan mukaan maa- ja metsätaloudessa käytettäviin ajoneuvoihin asennettujen moottorien on oltava Euroopan parlamentin ja neuvoston asetuksessa (EU) 2016/1628 (2) säädettyjen vaiheen V päästörajojen ja siirtymäsäännösten mukaisia.
                  
               
                     (2)
                  
                  
                     Covid-19-epidemian aiheuttamien häiriöiden vuoksi asetuksella (EU) 2016/1628 säädettyä määräaikaa pidennettiin 12 kuukaudella tiettyjen moottorien alaluokkien osalta Euroopan parlamentin ja neuvoston asetuksella (EU) N:o 2020/1040 (3).
                  
               
                     (3)
                  
                  
                     Sen vuoksi olisi muutettava komission delegoitua asetusta (EU) N:o 2018/985 (4), jossa vahvistetaan maa- ja metsätaloudessa käytettävien ajoneuvojen ja niiden moottorien päästörajoja ja EU-tyyppihyväksyntämenettelyjä koskevat vaatimukset.
                  
               
                     (4)
                  
                  
                     Kun otetaan lisäksi huomioon, ettei siirtymäsäännösten jatkamisella ole ympäristövaikutuksia, koska siirtymäajan moottorit on jo valmistettu, ja että covid-19-epidemiasta aiheutuvien viivästysten tarkkaa kestoa on vaikea ennustaa, asianomaisia määräaikoja olisi pidennettävä 12 kuukautta Euroopan parlamentin ja neuvoston asetuksen (EU) 2020/1040 mukaisesti.
                  
               
                     (5)
                  
                  
                     Ottaen huomioon, että delegoidun asetuksen (EU) 2018/985 13 artiklan 5 kohdassa tietyille moottoreille säädetyn siirtymäajan on määrä päättyä 31 päivänä joulukuuta 2020 ja että valmistajilla oli 30 päivään kesäkuuta 2020 asti aikaa tuottaa kyseisiin alaluokkiin kuuluvia siirtymäajan moottoreilla varustettuja maa- ja metsätaloudessa käytettäviä ajoneuvoja, tämän asetuksen olisi tultava voimaan kiireellisesti sitä päivää seuraavana päivänä, jona se julkaistaan Euroopan unionin virallisessa lehdessä, ja sitä olisi sovellettava 1 päivästä heinäkuuta 2020. Tällainen säännös on perusteltu covid-19-epidemian ennakoimattoman ja äkillisen luonteen vuoksi sekä siksi, että on tarpeen varmistaa oikeusvarmuus ja valmistajien yhdenvertainen kohtelu riippumatta siitä, tuottavatko ne maa- ja metsätaloudessa käytettäviä ajoneuvoja ennen tämän asetuksen voimaantuloa vai sen jälkeen,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan delegoidun asetuksen (EU) 2018/985 13 artiklan 5 kohta seuraavasti:
            
                        1)
                     
                     
                        Korvataan kolmannen alakohdan ensimmäinen virke seuraavasti:
                        ”Jäsenvaltioiden on sallittava ensimmäisessä ja toisessa alakohdassa tarkoitettujen 24 ja 18 kuukauden määräaikojen jatkaminen 12 kuukaudella sellaisten ajoneuvonvalmistajien osalta, joiden moottorilla varustettujen maa- ja metsätaloudessa käytettävien ajoneuvojen vuosituotanto on alle 100 yksikköä, kun kyseessä ovat luokan NRE alaluokkien moottorit, joiden osalta asetuksen (EU) 2016/1628 liitteessä III vahvistettu asetuksen pakollinen soveltamisaika markkinoille saattamisessa on 1 päivä tammikuuta 2020.”
                     
                  
                        2)
                     
                     
                        Lisätään neljäs alakohta seuraavasti:
                        ”Ensimmäisessä ja toisessa alakohdassa tarkoitettua 24 kuukauden ja 18 kuukauden ajanjaksoa pidennetään 12 kuukaudella, kun kyseessä ovat sellaisten alaluokkien moottorit, joiden osalta asetuksen (EU) 2016/1628 liitteessä III vahvistettu pakollinen soveltamispäivä markkinoille saattamisessa on 1 päivä tammikuuta 2019.”
                     
                  
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä heinäkuuta 2020.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä elokuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 60, 2.3.2013, s. 1.
         
            (2)  Euroopan parlamentin ja neuvoston asetus (EU) 2016/1628, annettu 14 päivänä syyskuuta 2016, liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista, asetusten (EU) N:o 1024/2012 ja (EU) N:o 167/2013 muuttamisesta ja direktiivin 97/68/EY muuttamisesta ja kumoamisesta (EUVL L 252, 16.9.2016, s. 53).
         
            (3)  Euroopan parlamentin ja neuvoston asetus (EU) 2020/1040, annettu 15 päivänä heinäkuuta 2020, asetuksen (EU) 2016/1628 muuttamisesta sen siirtymäsäännösten osalta covid-19-kriisin vaikutusten huomioon ottamiseksi (EUVL L 231, 17.7.2020, s. 1).
         
            (4)  Komission delegoitu asetus (EU) 2018/985, annettu 12 päivänä helmikuuta 2018, Euroopan parlamentin ja neuvoston asetuksen (EU) N:o 167/2013 täydentämisestä maa- ja metsätaloudessa käytettävien ajoneuvojen ja niiden moottorien ympäristöominaisuuksia ja käyttövoimayksikön tehoa koskevien vaatimusten osalta sekä komission delegoidun asetuksen (EU) 2015/96 kumoamisesta (EUVL L 182, 18.7.2018, s. 1).